14-05-2024

Suliap normua: 2024 - 11786

All. nr. 24108045

Postboks 269

3900 Nuuk

Oqarasuaat (+299) 34 50 00

Fax (+299) 34 63 55

E-maili: apn@nanoq.gl

www.naalakkersuisut.gl

**Aalisarnerup allaaserinera: 2024-mi Kitaata avannarpasissortaani avataasiorluni misileraalluni saarullinniarnissamut tunngaviusut piumasaqaatillu**

2024-mi Kitaata avannarpasissortaani avataasiorluni misileraalluni saarullinniarnerup taamaaqataanik pilersitsisoqassasoq Aalisarnermut Piniarnermullu Naalakkersuisoq aalajangerpoq. Kitaani sumiiffiit (1D, 1E aamma 1F) NAFO-p kujasinnerusortaani misileraalluni aalisarnermut ingerlasumut misileraalluni aalisarnermi tassani tunngavissut piumasaqaatillu naapertuupput.

**Misileraalluni aalisarnermut tunngaviusut piumasaqaatillu:**

**Sumiiffik:**

2024-mi misileraalluni aalisarnissamut sumiiffik tassaavoq NAFO 1A, 1B aamma 1C

**Pisassat/TAC:**

Peqassutsimi pissutsit pissutigalugit, kiisalu misileraalluni aalisarnerummat, kujasinnerusumik misileraalluni aalisarneq assigalugu pisassiissutit 1500 tonsiutinneqarput. 1500 tonsit taakku NAFO-p oqartussaaffigisaanut pingasuusunut assigiimmik agguarneqassapput. Taamaasilluni NAFO-p oqartussaaffigisaani ataasiakkaani pisassat 500 tonsikkaassapput.

**Piffissaq:**

Misileraanermit ilisimalikkat Pinngortitaleriffiup peqassuseq eqqarsaatigalugu paasissutissaataanut tapiliunneqartussaammata taamaasillutillu peqassutsip nalilerneqarnissaanut atorneqartussaammata misileraanerit Pinngortitaleriffiup nammineerluni misissuisarnerisa nalaanut inissinneqarpata pissusissamisoornerpaassaaq. Taamaasilluni 2024-mi misileraalluni aalisarnissat ukiakkut ingerlanneqartussanngorput tassalu 1. augustusimit 31. december tungaanut.

**Atortussat:**

Misileraalluni aalisarnissamut tassunga atortut akuersissutigineqartut kujasinnerusumi misileraalluni aalisarnermisut ittuupput. Tassa imaappoq qalorsuit ningittakkallu.

**Ilisimatuussutsikkut misiligutissanik tigusisarnissamik piumasaqaat:**

Ilisimatuussutsikkut misiligutissanik tigusisarnissami pineqartumi pisussat ilanngussani akuersissutip tunniunneqarnerani ilaatinneqartussani ersarissumik nassuiarneqarput, tamakkulu ilaatigut tassaassallutik takissutsinik uuttaanerit sissimmillu tigusiffiginnittarnerit aalisakkanillu iluitsunik pinngoqqaassutsinik misissuinissanut atorneqartussanik tigusisarnerit. Misiliinerit tamarmik misiliisarnerillu pillugit ilanngussaq naapertorlugu nalunaarsorneqartarnissaat pingaaruteqarpoq. Tamanna pingaaruteqarpoq misiligutissanut tunngatillugu paasissutissartaqartinnagit atorneqarsinnaaneq ajormata. Ataatsimut isigalugu misiligutissanik tigusisarnissanut ilitsersuutit tamakkiisumik maliinnarneqartussaapput aamma akuersissuteqarnermut piumasaqaataavoq uumassusilerinikkut misiligutissanik tigusisarnissamik piumasaqaatip malinneqarnissaa.

**Agguataarnerat:**

Piffinni NAFO-p oqartussaaffigisaanut qinnuteqarnani piffinni pingasuusuni tamani misileraalluni aalisaqataanissamut taamaallaat qinnuteqartoqarsinnaavoq. Pisassat qinnuteqartut akuerineqarsimasut akornanni assigiimmik agguaanneqassapput. Taamaasillutik qinnuteqartut akuerineqarsimasut tamarmik assigiimmik 500 tonsinik piffinni pingasuusuni aalisarneqartussanik pisassinneqassapput. NAFO-p oqartussaaffigisaanut qinnuteqarsimasut ataasiakkaat amerlanerpaamik 250 tonsinik pisassinneqarsinnaapput.

**Tulaassisussaatitaaneq:**

Misileraalluni aalisarnissaq 100%-imik tunisassiorsinnaanissamut akuersissutitaqarpoq soorlu kujasinnerusumik misileraalluni aalisarneq.

**Aalisarnermut sumiiffiit matoqqasut:**

Misileraalluni aalisarneq tamakkerlugu Tovqussap Ikkannera matoqqavoq, tulliullugu Pinngortitaleriffimmit naleqqanut killiliussat erseqqinnerusumik nassuiarneqassapput.